Številka: 013-37/2022/133

Datum: 25. 4. 2024

**ZAPISNIK 9. seje Kurikularnega sveta za spremljanje in usmerjanje prenove vzgojno-izobraževalnih programov s prenovo ključnih programskih dokumentov, dne 25. 4. 2024, 10.00 do 12.30**

Prisotni:

Jasna Rojc, dr. Boris Dular, dr. Silvija Komočar, dr. Milena Ivanuš Grmek, Lidija Žigon, dr. Milena Košak Babuder, Alberto Scheriani, dr. Darko Zupanc, dr. Nataša Potočnik, dr. Vinko Logaj, mag. Mojca Suban, mag. Janja Cotič Pajntar, dr. Ada Holcar, Rado Kostrevc, mag. Branka Hrast Debeljak, Maja Mihelič Debeljak, Barbka Kresal Strniša, Marjana Mastinšek Šuštar, Nives Počkar, Igor Hostnik, Branka Kovaček, Lara Romih, dr. Sonja Rutar

Odsotni člani: dr. Branko Slivar, dr. Kristijan Musek Lešnik, dr. Sonja Kump, dr. Marina Tavčar Kranjc, dr. Janez Vogrinc, Helena Žnidarič, mag. Renata Zupanc Grom, dr. Nina Novak, Branimir Štrukelj, Val Stanković Pangerc

Ostali prisotni:

Po uvodnem pozdravu je državna sekretarka Jasna Rojc člane Kurikularnega sveta seznanila z nenadno smrtjo dr. Branka Slivarja, ZRSŠ. Nadalje je opozorila, da so dokumenti, ki bodo obravnavani v sklopu dnevnega reda, osnutki, ki bodo predmet razprave.

Po ugotovitvi sklepčnosti so člani sveta soglasno sprejeli naslednji **dnevni red:**

1. Sprejem zapisnika 8. seje
2. Poročilo o poteku aktivnosti
3. Časovnica in dinamika potrjevanja in uvajanja novih učnih načrtov/katalogov znanj
4. Razprava o pripravi učbenikov
5. Razno

**Ad 1.**

Člani KS so dne 20. 12. 2023 prejeli zapisnik 8. seje, pripombe niso bile posredovane.

**SKLEP 1**:

**Kurikularni svet potrdi zapisnik 8. seje.**

Sklep je bil potrjen z enim vzdržanim glasom (ga. Lidija Žigon).

**Ad 2.**

Poročilo o poteku aktivnosti

Dr. Vinko Logaj

Pove, da aktivnosti potekajo v skladu s časovnico prenove tako kurikula za vrtce, kot tudi prenove kurikularnih dokumentov osnovne šole, poklicnega in strokovnega izobraževanja in gimnazij. Imenovane so bile komisije za prenovo katalogov znanj. ZRSŠ izvaja redna srečanja s koordinatorji posameznih predmetnih kurikularnih komisij (v nadaljevanju PKK), teče koordinacija usklajevanja aktivnosti z Ministrstvom za vzgojo in izobraževanje (v nadaljevanju MVI) in izvajanje ukrepa v skladu z Načrtom za okrevanje in odpornost (v nadaljevanju NOO). Načrtovan je javni poziv za imenovanje komisij za prenovo programa osnovne šole za odrasle, pripravljeno je javno povabilo za zunanje člane komisij za obvezne izbirne predmete v osnovnošolskem programu. Delo komisije za koordinacijo prenove učnih načrtov je usmerjeno v načrtovanje pregleda osnutkov učnih načrtov preko aplikativne podpore z zajemom skupnih ciljev, nov predviden sestanek bo 8. 5. 2024. Pripravlja se Kurikul za vrtce, z upoštevanjem sugestij na 8. seji Kurikularnega Sveta. Trenutno v PKK sodeluje okoli 700 članov, članstvo se bo povečalo pri oblikovanju PKK za obvezne izbirne predmete v osnovnošolskem programu. Pri PKK se je pojavilo vprašanje v zvezi s sklepanjem pogodb in avtorskimi pravicami gradiv/učnih načrtov. Pojasni, da se s člani PKK sklepajo podjemne in ne avtorske pogodbe, s katerimi se člane zavezuje tudi k delu v procesu kurikularne prenove, prav tako gre pri učnih načrtih za javni dokument, na katerem ni avtorskih pravic. Tisti člani PKK, ki se niso strinjali s predloženimi podjemnimi pogodbami, so bili razrešeni s sklepom direktorja ZRSŠ.

Sledila je razprava.

Lara Romih

Vprašanje, ali se razrešene člane PKK nadomesti.

Dr. Vinko Logaj

Odgovori, da se člane praviloma nadomesti, če je to potrebno v skladu s predvideno zastopanostjo posameznih deležnikov in upoštevanju zastopanost članov glede na posamezna področja, ki se dotikajo učnih načrtov.

**SKLEP 2**:

**Kurikularni svet se je seznanil s poročilom o poteku aktivnosti.**

Sklep je bil potrjen soglasno.

**Ad 3.**

Časovnica in dinamika potrjevanja in uvajanja novih učnih načrtov/katalogov znanj

Dr. Vinko Logaj

Predstavi Osnutek Predloga časovnice – predlog dinamike pošiljanja dokumentov v potrditev

Časovnica:

Kurikulum za vrtce, december 2024.

Kurikulum za vrtce v prilagojenem programu za predšolske otroke, februar 2025.

Maj 2025, 47 učnih načrtov, ki vsebujejo učne načrte za obvezne predmete v osnovni šoli, obvezne predmete v gimnazijskih programih splošne gimnazije, prilagoditev posameznih predmetov za različne tipe gimnazijskih programov.

Junij 2025, 36 učnih načrtov v OŠ, 9 učnih načrtov z enakovrednim izobrazbenim standardom, 18 nižjim izobrazbenim standardom.

Oktober 2025, 97 učnih načrtov za obvezne strokovne predmete v strokovni gimnaziji.

November 2025, 11 učnih načrtov v dvojezični gimnaziji.

2026, obvezni izbirni predmeti v osnovni šoli in obvezni izbirni predmeti v gimnaziji.

Navede, da mora predlog paketov dokumentov, ki bodo posredovani na pristojni strokovni svet (v nadaljevanju SS) upoštevati tudi način obravnave velikega obsega gradiv, število sej (morda več sej v mesecu, seje v nadaljevanju), obravnavo po smiselnih paketih ali celotah, z upoštevanjem procedure, vključno s pridobivanjem mnenj za ugotavljanje skladnosti učnih načrtov s strani MVI. ZRSŠ bo zagotovil tudi recenzijske postopke za pridobitev recenzijskih mnenj k posameznim učnim načrtom oz. dokumentom.

Predstavi osnutek Predloga uvajanja prenovljenih učnih načrtov in katalogov znanj v programih osnovne šole in gimnazije ter poklicnega in strokovnega izobraževanja

Časovnica:

Uvajanje učnih načrtov v osnovni šoli se prične v šolskem letu 2026/2027, in sicer v 1., 4., in 7. razredu po VIO, pri čemer so potrebne prilagoditve za predmete, ki niso zgolj v enem VIO, npr. tehnika in tehnologija, naravoslovje, geografija, zgodovina. Zaključek uvajanja v osnovni šoli je predviden v šolskem letu 2028/2029.

Uvajanje učnih načrtov oziroma katalogov znanja v gimnazijah ter poklicnem in strokovnem izobraževanju se prične v šolskem letu 2026/2027 s prvim letnikom, zaključi se v šolskem letu 2029/2030 oz. ob zaključku posameznega programa.

Pojasni, da ostaja odprto vprašanje prevodov učnih načrtov in katalogov znanj v italijanski in madžarski jezik. Najprej bi se dokumenti pripravili v slovenščini, nato sledi dinamika prevajanja. Prevajanje obstoječih učnih načrtov iz 2011 je steklo šele 2016, vendar se sedaj predlaga kontinuiteta v povezavi s sprejemanjem učnih načrtov in katalogov znanj.

Predstavi osnutek Predloga strokovnega usposabljanja učiteljev, ter uvajanja in spremljanja uvajanja prenovljenih učnih načrtov v osnovnih šolah in gimnazijah ter katalogov znanj v poklicnih in strokovnih šolah

Časovnica:

40 ur strokovnega usposabljanja za 20.000 učiteljev in drugih strokovnih delavcev, 10.000 vzgojiteljev in pomočnikov vzgojiteljev, ter 24 ur strokovnega usposabljanja za ravnatelje, oboje v treh ciklih.

Predstavitev osnutkov učnih načrtov se bo izvajala že na študijskih skupinah v letu 2024.

Trije cikli za strokovne delavce: prvi cikel predvidoma v letu 2025 – seznanitev z novostmi učnih načrtov in katalogov znanj, izhodišči za uresničevanje skupnih ciljev, izvajanje pouka na podlagi didaktičnih priporočil.

Drugi in tretji cikel – podpora učiteljem pri izvajanju učnih načrtov in katalogov znanj, izmenjava pedagoških praks, načrtovanje prenovljenih tem iz učnih načrtov, informacija o izvajanju pouka in uvajanju kurikula v vrtcih.

Pove, da je predvidena spremljava pri uvajanju na vzorcu šol, ki ga metodološko pripravi in predlaga ZRSŠ. Gre za formalno spremljavo, kar pomeni, da se po predhodnem mnenju Sveta za kakovost in evalvacijo (v nadaljevanju SEK) pripravi načrt spremljave, ki ga potrdi Strokovni svet za splošno izobraževanje (v nadaljevanju SSSI), oziroma v primerih, kjer da SSSI mnenje k katalogom znanja za poklicno in strokovno izobraževanje, sledi predlog Strokovnemu svetu za poklicno in strokovno izobraževanje (v nadaljevanju SSPSI).

Opozori, da za usposabljanje ni zagotovljenih sredstev v okviru operacije NOO, z MVI potekajo dogovori za pripravo operacije, ki bi segla preko leta 2026, ko se NOO zaključi.

Jasna Rojc

Poda predlog, da se osnutek predloga dopolni z predlogom usposabljanja strokovnih delavcev v predšolski vzgoji ter načrtom uvajanja kurikula za vrtce in prilagojenega kurikula za vrtce. Ker so osnutki gradiva že pripravljeni, se prosi za predstavitev s strani ZRSŠ.

Dr. Vinko Logaj

Predstavitev predloga usposabljanja strokovnih delavcev

Časovnica:

Usposabljanje v obsegu 40 ur v treh ciklih, ki vključuje vzgojitelje in pomočnike vzgojiteljev, vzgojitelje za zgodnjo obravnavo, komunikacijo v slovenskem znakovnem jeziku, vzgojitelje za delo z gluhoslepimi, svetovalne delavce, ravnatelje in pomočnike ravnateljev.

Prvi cikel, 24 ur, zajema 6 področij, ki jih kurikul vsebuje.

Drugi cikel, usposabljanje za vsebine iz splošnih poglavij.

Tretji cikel, 8 ur, prilagojeno izvajanje predšolskega kurikula za delo z otroki s posebnimi potrebami.

Predstavitev uvajanja in spremljanja

Časovnica:

Uvajanje kurikula za vrtce se prične v šolskem letu 2025/2026, prilagojeni program kurikula za vrtce pa v šolskem letu 2026/2027. Uvajanje ne poteka frontalno, temveč se metodološko pripravi vzorec uvajanja z deležem vrtcev, ki vstopajo v spremljavo ob uvajanju prenovljenega kurikula. Zaključek uvajanja je konec šolskega leta 2028/2029 oz. 2029/2030. Sledi tudi celoten metodološki del, načrt spremljave, obravnava na SEK in SS.

Sledila je razprava:

Maja Mihelič Debeljak

Pove, da so predstavljena gradiva le osnutki za razpravo, pri čemer je pristojnost Kurikularnega sveta spremljanje, usmerjanje in razprava v posameznih proceduralnih korakih kurikularne prenove, v procesu pa bodo dopolnjeni v sodelovanju z ZRSŠ. Pri prihodnjih učnih načrtih in katalogih znanj gre za oblico gradiv, ki jih bo potrebno tudi procesno pripeljati do konca. MVI bo poskrbelo, da stopi v komunikacijo z vsemi tremi SS in SEK, pri čemer so v Kurikularni svet že vključeni predsedniki in člani komisij SS. Potrebna bo primerjava med sedaj predstavljeno časovnico in časovnico predstavljeno v marcu 2023, saj je le ta za MVI v okviru izvajanja NOO in kurikularne prenove izjemno pomembna. Enako velja za načrt uvajanja učnih načrtov, uvajanja kurikula za vrtce, pri čemer bo potrebno uskladiti tudi programe OŠ, ki niso redni, in navedeno uskladiti s procesom modernizacije.

Nives Počkar

Opozori, da so v katalogih znanj zajeti splošno izobraževalni predmeti, ki se povezujejo navzdol.

Vprašanji, v kateri smeri gre razmislek o pošiljanju dokumentov v potrditev ter kdo in na kakšen bo predstavljeno gradivo, ki bo s strani ZRSŠ poslano na SS.

Jasna Rojc

Pojasni zaporedje procesiranja gradiva, kjer je SS zadnji na vrsti. Učni načrt določi SSSI, pri katalogih znanj pa da SSSI mnenje, določi pa jih SSPSI. Sam postopek sprejemanja ostaja enak. MVI pridobi gradivo na vpogled pred proceduro in pripravi mnenje; dokumentom posredovanim v proceduro, so že priloženi dodatni potrebni dokumenti: najmanj dve recenzijski mnenji, kjer recenzenti jamčijo za vsebinsko ustreznost, praviloma tudi mnenje RIC, MVI pa pripravi mnenje glede usklajenosti z zakonodajo (šolsko, finančno, določitev izvajalcev). Gradivo najprej obravnava ustrezna Komisija pri SS, ki poda mnenje, nato le to obravnava SS. V kolikor so recenzije pozitivne in zahtevana mnenja pozitivna, SS dokumentov naj ne bi zavračal. V konkretnem negativnem mnenju SS pa se v nadaljevanju zadeva obravnava individualno glede na vsebino. Zaradi zagotovljenih mehanizmov kontrole večinoma ni zapletov pri glavnini dokumentov. Sedaj bodo morale recenzije vključevati tudi pregled skupnih ciljev, česar do sedaj učni načrti in katalogi znanj niso poznali. Postopek bo morda poenostavljen s pomočjo aplikacije ZRSŠ o vključenosti skupnih ciljev. Ob tem se naslavljajo tudi vprašanja objektivnosti recenzentov.

Dr. Vinko Logaj

Pojasni, da kataloge znanj potrjuje SSPSI. V Komisijah, ki bodo pripravljale kataloge znanj so predstavniki CPI in učitelji praktiki. V organih, ki so bili omenjeni, pa koordinator komisije prestavi gradiva. Sledi pridobivanje mnenja, in postopek sprejemanja na SSPSI.

Nives Počkar

Vprašanje, ali bo gradivo poslano ali posredovano.

Dr. Vinko Logaj

Odgovori, da bo gradivo predstavljeno s predhodno obravnavo na komisijah SS, zaradi obsega gradiva bo verjetno potrebna drugačna metodologija za predstavitev in se pripravlja tudi instrumentarij na podlagi katerega bi se formalnosti predhodno ugotovile.

Jasna Rojc

Pojasni, da gradivo predstavlja predlagatelj, katera oseba konkretno, je stvar presoje predlagatelja. Namen razmisleka je racionalizacija postopkov, v kakšnih sklopi bi se gradiva obravnavala na SS pa bo stvar nadaljnje razprave.

Nives Počkar

Izpostavi, da so v šolskem sistemu udeleženci nižjega poklicnega izobraževanja in je pomembno, da bodo pripravljeni takšni učni načrti, da bodo ti udeleženci izobraževanja cilje dejansko lahko dosegali. Potrebno je namreč poskrbeti tudi za ranljivi nivo udeležencev, saj se vpis v programe nižjega poklicnega izobraževanja povečuje.

Dr. Vinko Logaj

Navede, da je v gradivu na str. 3 v prvem delu izpostavljen povzetek poročil za analizo učnih načrtov iz leta 2020 in temeljni cilji prenove učnih načrtov, ki poteka, kjer je komisija za koordinacijo zadolžena, da bo v pripravi spremljala in komunicirala s posameznimi PKK, da bodo učni načrti in katalogi znanj pripravljeni za uporabo s strani učiteljev. Prav tako so v postopku uvajanja predvidene aktivnosti za učitelje.

Jasna Rojc

Izpostavi, da je velika pozornost na didaktičnih priporočilih, ki postajajo samostojen dokument in bodo usmerjena verjetno tudi na ciljne skupine. Izločena so iz učnih načrtov z namenom, da se bodo lahko po hitrejšem postopku po potrebi spreminjala.

Igor Hostnik

Povzame, da je bilo predstavljeno usposabljanje učiteljev v treh ciklih, sredstva so zagotovljena do 2026. Vprašanje, ali se prvi cikel izvaja znotraj NOO v avgustu 2024 ter ali bo usposabljanje potekalo hkrati za vse v učitelje ali ravnatelje oziroma vzorčno za tiste vzgojno izobraževalne zavode, ki bodo vključeni v prvo fazo uvajanja.

Dr. Vinko Logaj

Odgovori, da bo seznanjanje z učnimi načrti predstavljeno frontalno na študijskih srečanjih avgusta 2024, vir je izven NOO. Celotna predvidena operacija uvajanja učnih načrtov še ni potrjena, je pa predvidena v operativnem programu kohezijskega obdobja kar se usklajuje z Uradom za razvoj in kakovosti izobraževanja. V prvi cikel naj bi se vključili tisti, ki bodo uvajali prvi, nato sledi sukcesivni zamik, zaradi logistične in časovne obremenitve.

Branka Kovaček

Želi, da se pripravi dokument načrta strokovnega usposabljanja tudi za predšolsko vzgojo. Poda predlog, da se tudi usposabljanje za ravnatelje izvaja že v letu 2024, saj se študijske skupine za vzgojitelje in pomočnike začnejo avgusta do oktobra 2024.

Dr. Vinko Logaj

Odgovori, da bo ZRSŠ to preučil in upošteval pri nadaljnjih aktivnostih.

Načrt usposabljanja, uvajanja in spremljanja uvajanja za predšolsko vzgojo bo vsekakor ločen dokument prilagojen glede na strokovne delavce, gradivo pa pripravljeno za naslednjo sejo Kurikularnega sveta.

Dr. Boris Dular

Predlaga, da se jasno zapiše del vezan na strokovno in poklicno izobraževanje, vendar poudari, da delo SS ne bo formalistično. Izpostavi pomembnost didaktičnih priporočil, ki bodo omogočila drugačen pristop, realizacijo in rezultate, kar pomeni, da bo moral vsak prevzeti svoj del odgovornosti, da tu ne gre le za proces, ampak za vsebinski premislek, dogovor in realizacijo.

Dr. Sonja Rutar

Prosi za pojasnilo, saj Nacionalni program vzgoje in izobraževanja (v nadaljevanju NPVI) predvideva prehod iz strokovnih srednjih šol na univerzitetne študijske programe z opravo splošne mature iz matematike, slovenščine in angleščine. Osnovni in višji nivo ur lahko zagotovi gimnazija, srednje strokovne šole pa ne zagotavljajo ur matematike za višji nivo. V preteklosti so imeli dijaki možnost, da so se po zaključku drugega letnika strokovnih šol odločali, ali bodo nadaljevali po programu, po katerem so se dijaki lahko pripravljali na zaključek šolanja s splošno maturo ali z zaključnim izpitom.NPVI uporablja dikcijo priprave za opravljanje mature, kar gre zgolj za pripravo. Do sedaj je sicer bil omogočen prehod na določene univerzitetne študijske programe z opravljeno poklicno maturo in 5. predmetom splošne mature,vendar niti priprave za uspešno opravljanje petega predmeta ni bilo zagotovljeno na vseh srednjih šolah, , s čimer ni bila zagotovljena socialna pravičnost.

Vprašanje, ali je znotraj učnih načrtov predvideno, da se bodo dijaki srednjih strokovnih šol naučili predmete na ravni, da bodo lahko opravili splošno maturo in kaj je s prehodi med stopnjami izobraževanja.

Jasna Rojc

Pojasni, da omenjeni prehodi niso predmet kurikularne prenove. Vpisne pogoje postavlja fakulteta in ne srednja šola. Matura je zaključek srednješolskega izobraževanja, v sistemu pa so različni izobraževalni programi z različnimi zaključki. Napaka je, da je matura obravnavana predvsem kot sredstvo vstopa na višjo stopnjo izobraževanja. Ureditev tega področja mora biti stvar dogovora.

NPVI je trenutno šele v fazi osnutka predloga in vključuje ideje, ki jih je potrebno dokončno razviti in ni zaključen dokument kot ga vidi javnost. Razmišljanja, povezana s kurikularno prenovo, gredo v smeri, da če že mora iti pri maturi tudi za selekcijski mehanizem, kjer sicer univerze postavljajo pogoje, je potrebno pogledati, kaj kandidat za študij potrebuje in tu je ključna pismenost (bralna, matematična pismenost). Ker je v kurikularni prenovi bistvenega pomena horizontalna in vertikalna povezanost ciljev učnih načrtov, je zaradi vertikale oblikovana ista komisija za učne načrte in kataloge znanja, kjer nastajajo dokumenti, tako da bodo imeli učni načrti in katalogi znanja skupne točke, pri čemer ne poteka razprava v smislu nivojev. O spremembi mature se bo moč pogovarjati šele po prenovi učnih načrtov in katalogov znanj. Matura je namreč zaključek programa, in ga ne diktira, ampak mu sledi.

Dr. Vinko Logaj

Navede, da prenova poteka na osnovi obstoječega predmetnika, pri čemer se katalogi znanja prenavljajo z obstoječo kvoto ur, vsebinska koherentnost je dosežena z imenovanjem skupne komisije. V kolikor bi prišlo do uresničitve izhodišč v osnutku NPVI ali na osnovi diskusij razvoja mature pa je relativno lažje delo, da bi se ob spremembi predmetnika uredila tudi zagotovitev večjega števila ur za dijake za zagotovitev višjega standarda.

Barbka Kresal Strniša

Pove, da ZRSŠ in MVI redno usklajujeta operativne zadeve in se dogovarjata o časovnicah, pri čemer kljub pomembnosti vsebine, izpostavlja tudi operativnost, se pravi način obravnave 400 dokumentov na SS, pridobivanja mnenj narodnih skupnosti in podobno.

Prenova poteka v okviru NOO, pri čemer je namen reforme opremiti strokovne delavce, učence, dijake s kompetencami za soočanje z izzivi sedanjosti in prihodnosti, saj morajo sistemi biti pripravljeni na krize. Filozofija NOO v vseh segmentih sledi načelu nikogar ne pustiti zadaj, zato ne gre le za prenovo rednega, ampak vseh programov osnovne šole, pri čemer poudari željo, da do tega pride v istem letu, z vsemi izbirnimi predmeti, ne pa da se to zgodi sukcesivno.

Alberto Scheriani

Izpostavi, da mora za določena gradiva podati narodna skupnost mnenje, zato si želijo pravočasno informacijo o gradivih s strani ZRSŠ, ker potrebuje narodna skupnosti čas za pripravo mnenj in je potrebno tudi predhodno informativno seznanjanje zaradi zahtev, ki jih narodne skupnosti imajo. Pozdravi pozitivno informacijo v delu prevajanja v italijanski in madžarski jezik, vendar mora biti poudarek na lektoriranju in terminologiji, ki se uporablja. Podpira delo in izraža pripravljenost za sodelovanje.

Jasna Rojc

Poudari, da Kurikularna prenova od začetka, od priprave Izhodišč poteka z željo, da se nikogar ne pusti zadaj, seveda pa se to izpelje časovno prilagojeno, ob upoštevanju resursov, procesov in prilagoditev glede na dejansko situacijo. Postopki pa so poznani in preizkušeni. Samo procesiranje v predvidenem obsegu je težko predstavljivo zaradi vključevanja vseh deležnikov, narodnih skupnosti, komisij SS in SS. Predlagano časovnico bo MVI preučilo, morda predlagalo spremembe, pri čemer bo potrebno zasnovati operativno časovnico procesa, s katero se bo seznanil tudi Kurikularni svet. Pri prevodih v italijanski in madžarski jezik bo zagotovo vložen trud, da se to izvede čimprej, se pa postavlja vprašanje ustrezne usposobljenosti in dostopnosti prevajalcev za tuji jezik, kjer obstajajo objektivni razlogi za morebitno zakasnitev pri realizaciji.

**Ad 4:**

Razprava o pripravi učbenikov

Jasna Rojc

Navede, da je dr. Logaj na 8. seji Kurikularnega sveta izpostavil potrebnost razprave o tej temi. Učbenik je mišljen kot pomagalo, katero pa naj ne bi diktiralo poučevanje/učni proces, čeprav praksa sedaj morda kaže drugače. Tudi založniki si želijo čimprej biti seznanjeni z učnimi načrti.

Dr. Vinko Logaj

Pojasni, da je diskusija potrebna zaradi pobud in vprašanj založnikov, kdaj se jih bo vključilo v kurikularno prenovo, prav tako se zastavlja vprašanje strokovne narave o potrebnosti različnih gradiv in vprašanje politike priprave/sprejemanja učnih gradiv, učbenikov, verificiranja strokovnih gradiv.

Povzame, da trenutno ni natančnega pregleda stanja gradiv. Vse šole so prešle a evidentiranje učnih gradiv v sistemu COBISS, iz katerega so na dan 25. 1. 2024 pridobili podatke iz preteklega šolskega leta, ki pa ne vsebujejo podatka o viru zagotovljenih sredstev. Analiza razpoložljivih virov kaže, da so vpisana različna vrsta gradiv, samostojni DZ, učbeniki, zbirke nalog in druga gradiva. Po vpisu v sistem COBISS je razvidno, da je v letih 2021/2022 in 2022/2023 vpisano 3.790 učbenikov, ostalo je v kategoriji neopredeljeno – 11.490 je delovnih zvezkov, 19.987 samostojnih delovnih zvezkov. Skupna vsota vpisanih gradiv v COBISS je 40.600, od tega več kot 30.000 samostojnih delovnih zvezkov in delovnih zvezkov, kar pomeni, da je razmerje med potrjenimi (s strani SS) in nepotrjenimi gradivi v šolskem prostoru ena proti deset. Iz števila vpisov po posameznih letih je porazdelitev po posameznih gradivih enaka kot predhodno opredeljeno. Znesek nakupov po posameznih šolskih letih je 14.626.000 EUR za samostojne delovne zvezke, 10 milijonov za delovne zvezke in 1 milijon za učbenike. Ni razviden podatek o financiranju deležev nakupa gradiv, saj obstajajo le delni podatki za učbeniški sklad, ki ga sofinancirajo tako MVI, starši, delež obrabnine. Ni moč ugotoviti porazdelitve uporabe učbenikov pri posameznem predmetu v razredu, saj obstaja tudi po 10 veljavnih učbenikov, nekateri tudi z istimi naslovi, pri čemer ni ni razvidno, kateri izmed navedenih se uporablja, saj pri vpisu ni zahteve po opredelitvi dodatnih informacij, ki bi omogočale diferenciacijo.

Meni, da je potrebna diskusija za politiko delovanja na področju učbenikov in delovnih zvezkov, in postavi vprašanje, ali je volja in zmožnost, da se vrnejo določene zadeve na strokovni svet.

Pove, da obstajajo tudi podatki o zastopanosti tržnih deležev založnikov. Izpostavi, da lahko že obstoječa učna gradiva ob zaključku kurikularne prenove še naprej služijo učencem, pri čemer učbeniki ne smejo biti vodilo strokovnim delavcem v šolskem prostoru.

Prav tako pove, da založniki dobrih učbenikov in delovnih zvezkov ne morejo napisati v enem mesecu, zato bi bilo potrebno razmisliti o seznanjanju avtorskih skupin v postopku kurikularne prenove.

Jasna Rojc

Postavi vprašanje o primernosti učbenikov glede na pretekle učne cilje in njihovi uporabnosti, glede na dejstvo, da se ne spreminja obseg ur in je analiza učnih načrtov pokazala, da je pri posameznih predmetih težava v preveč ciljih, katere je potrebno prečistiti.

Dr. Vinko Logaj

Poda predlog, da se ob sprejemanju učnih načrtov predlaga podaljšanje veljavnosti obstoječih učbenikov, s tem da se v spremljajočem dokumentu opozori, kateri so deli učbenika, ki niso ustrezni, saj bo šlo za bistveno spremembo pri številu ciljev in standardov. Poda razmislek o vključitvi založnikov oziroma predlog priprave učbenikov in učnih gradiv šele po zaključku prenove. Izpostavi, da v kolikor ostanejo vsa gradiva, razen učbenikov brez potrjevanja, bodo zaradi zakonitosti trga, založniki, po sprejetju učnih načrtov na SS, zelo verjetno že pripravili gradiva, ki bodo vsebovala nove cilje v skladu z učnimi načrti, s čimer bo delo učiteljev olajšano. Predlog za aktivno vključitev založnikov je posredovala tudi Sekcija založništva na GZS.

Lara Romih

Poudari, da nepotrjeni delovni zvezki predstavljajo problem za starše. Vprašanje, ali je MVI razmišljalo o pripravi analize, koliko se učbeniki berejo oziroma koliko se uporabljajo delovni zvezki.

Dr. Vinko Logaj

Navede, da je na podlagi primerjave številk in analize razmerij, vključno z vpisom gradiv v posameznem letu, možna delna ocena stanja. Mag. Mojca Suban, ZRSŠ je delala strokovno analizo enega predmetnega področja, obstaja tudi analiza kvalitete delovnih zvezkov založnikov, v kateri je bilo opozorjeno na pomanjkljivosti in slabo kvaliteto v določenih gradivih, kar je bil signal založnikom za izboljšanje gradiva.

Postavi vprašanja glede delovnih zvezkov: univerzalnosti delovnega zvezka za vse učence, kolikšen delež delovnih zvezkov je izpolnjen ali ne, način uporabe delovnih zvezkov, njihova primernost v bodoče, v luči rezultatov PISA glede bralne pismenosti in drugih veščin.

Navede, da gre diskusija o prvem VIO v kontekstu opismenjevanja, zato reformni del v kurikularni prenovi predstavlja enoten učni načrt za 1. VIO, ki vsebuje sorazmerne deleže disciplinarne zastopanosti po horizontali in vertikali prvega VIO, ki napotuje k aktivnim oblikam dela – napisovanje, fino motoriko in druge aktivnosti.

Dr. Nataša Potočnik

Pove, da je na prvem mestu dobra usposobljenost učiteljev, kljub strokovnosti gradiv. Nekritičnost nabave učbenikov, delovnih zvezkov, glede na dostopnost priprav za učitelja v okviru navedenega, je relativno važna, vendar mora biti primarno učiteljevo gradivo sam učni, načrt, kar ni udejanjeno. Če se povečuje vpis dijakov v programe nižjega poklicnega izobraževanja je težava že v osnovni šoli. Zastavi vprašanja, ali je primerno imeti enaka gradiva za vse učence, ali je potrebno usposobiti učitelje za različno uporabo istih gradiv in kako pomagati strokovnim delavcev začetnikom z gradivi s strani založnikov.

Meni, da je potrebno strokovno sodelovanje z založniki. Pove, da je pomembna bralna pismenost, zato je ne glede na poimenovanje učnih gradiv v pisni in elektronski obliki, potrebno zagotoviti gradiva, ki spodbujajo aktivno učenje, v obliki, kjer se z besedilom nekaj počne, piše, podčrtava in zato gradiva, ki imajo povzetke, so boldirana, niso primerna. To naslavlja tudi NPVI. Vsa gradiva bi morala na SS.

Pozdravlja enovit učni načrt v prvem VIO, saj morajo biti učenci opismenjeni, pri čemer mora biti učni proces individualiziran, vendar rabijo strokovni delavci usmeritev za navedeno. V kolikor ostaja sistem pri učbenikih in delovnih zvezkih, se dela enako za vse kot do sedaj.

Milena Ivanuš Grmek

Navede, da postajajo primarni vir za učitelje učbeniki, in je učitelje potrebno opolnomočiti o vlogi in pomenu učnih načrtov, katalogov znanj in ostalih dokumentov, sprejetih na državni ravni. Učni načrt je namreč šolsko upravni dokument in ko bodo potekala različna izobraževanja, je potrebno to naslavljati.

Meni, da bi bilo potrebno določiti merila za izbiro učbenikov in drugih učnih gradiv, ki se uporabljajo pri pouku, kar morda ne bo všeč založnikom, vendar opozarja na veliko podatkov, gradiv, analiz, projektov, ki dajejo dobra izhodišča o kvaliteti učbenikov. Razširiti je potrebno pravno podlago potrjevanja učbenikov na delovne zvezke ob istočasnem vprašanju, ali je delovni zvezek potreben za vsak predmet in stopnjo šolanja. Potrebno je posebej nasloviti tehtnost navedenega v prvem VIZ.

Igor Hostnik

Pove, da je za težave devetletke po predhodni prenovi kriva tudi politika učbenikov in učbeniških gradiv. Založbe so preusmerile pozornost učiteljev od učnih načrtov v že narejene priprave. Če ima učitelj možnost, da pripravi letno pripravo ali izbere učbenik, bo morda res izbral lažjo pot, zato je potrebno narediti premik. Učni načrti niso preobremenjeni, potrebno pa je razlikovanje med cilji in standardi, ter zahtevati tako avtonomnost učitelja kot spodbuditi njegovo odgovornost. Učbeniki in učbeniška gradiva so potrebna, ne nujno v papirni obliki, pripravljena na način, da jih lahko učenec dopolnjuje, spremlja. Meni, da učbeniki in delovni zvezki v trenutni obliki glede na kvantiteto vsebin kradejo čas sodobnim načinom poučevanja.

Jasna Rojc

Izpostavi, da je potreben tehten premislek, saj bi morebitno omejevanje najverjetneje naletelo na odpor založnikov. Mogoče je poučevanje tudi brez učbenika, istočasno pa je pri uporabi učbenika učitelj avtonomen, torej je potrebno učbenik smiselno uporabljati, ne pa se v celoti nanj naslanjati. Drži, da bi bila verjetno potrebna merila glede ustreznosti ter postavi vprašanje obsega dela v obliki procedur, če bi se vsa gradiva v celoti prevalilo na SS, in usposobljenosti za to delo, pri čemer je potrebno pri učnih gradivih upoštevati tudi tržno komponento in všečnost. Posledično se lahko pojavi tudi vprašanje smiselnega financiranja učbenikov in delovnih zvezkov v prvem VIO.

Meni, da je najprej potrebno pogledati uporabnost sedanjih učbenikov, z oceno, kateri deli so skladni z učnimi načrti, poudariti avtonomijo učitelja, v nadaljevanju pa je potreben razmislek o morebitni opredelitvi meril oziroma omejitvi financiranja s strani učbeniškega sklada. Kurikularni svet lahko predlaga ministrstvu izhodišča, da pristopi k spremembi na področju učbenikov vzporedno s kurikularno prenovo.

Igor Hostnik

Poda predlog, da bi morali imeti posebni recenzijski organ, ki bi bil nosilec kvalitete gradiv, saj ima družba pravico, da zahteva kvaliteto v procesu izobraževanja.

Dr. Vinko Logaj

Pove, da ZRSŠ že sedaj pogleda skladnost s cilji in učnimi načrti v procesu potrjevanja učbenikov. Na MVI pa deluje delovna skupina, ki pokriva navedeno področje, in naj se zadevo naslovi nanjo.

Poda predloga, da se opravi pregled in analiza podatkov ter pravnih dokumentov glede urejanja učbeniških skladov in učbeniške politike, financiranja in sprejemanja učbenikov ter da se naslovi PKK, ki bodo pripravljala didaktična priporočila, strokovni dokument, ki bo obvezna priloga učnih načrtov, da posebno pozornost namenijo učnim gradivom.

Jasna Rojc

Pojasni, da je verjetno visoko število samostojnih delovnih zvezkov in delovnih zvezkov posledica dejstva, da so le učbeniki gradiva, ki jih potrjuje SS in se pogleda skladnost ciljev in standardov učnega načrta z vsebino učbenika. Naloga učitelja pa je, da uporablja kakovostna gradiva.

Lidija Žigon

Navede, da sistem ponuja udobnost in lažji pristop za učitelje, zato bo novo prakso težko udejanjiti. Potrebne bi bile strokovne in finančne omejitve in poudarek na tem, da je osnova učni načrt in ne učbenik.

Kot članica komisije za sprejemanje in potrjevanje učbenikov na SS pove, da se dobijo le recenzije, strokovna mnenja in opis, učbenikov samih pa ne vedno in navede, da bi bilo v predhodnem postopku potrebno preverjati ne le skladnost s cilji, ampak dejansko kvaliteto učbenikov, pri čemer bi morali tudi delovni zvezki del potrjevanja.

Dr. Milena Ivanuš Grmek

Pove, da Komisija SS natančno pregleda in razpolaga z rokopisi učbenikov in recenzijami, ne razpolaga pa z učbenikom, saj do zaključka recenzentskega postopka založniki učbenika ne tiskajo. Mora obstajati biti zaupanje v komisije, da so gradiva ustrezno preverjena. Tisti, ki morajo dati gradiva v preverbo, z njimi drugače postopajo, zato meni, da je potrebno navedeno razširiti.

Dr. Boris Dular

Pove, da se na SSPSI se učbeniki potrjujejo, pri čemer se upošteva mnenje pristojne komisije, in se v primeru potrebnega popravka, dopolnitve potrditev učbenika tudi zavrne. Izpostavi, da kar 1/3 predmetov v sistemu SPI sploh nima učbenikov, ker ti niso atraktivni za založnike.

Meni, da bi morala država zamejiti stvari v interesu kakovosti in oceniti, kjer bo potrebno več sredstev za oblikovanje gradiv, saj se v celoti tega dela ne da preložiti na učitelja.

**SKLEP 4:
Opravljena je bila razprava o učbenikih in drugih gradiv, predsednica Kurikularnega sveta pa bo poudarke z razprave prenesla Komisiji za učbenike.**

Sklep je bil soglasno sprejet.

**Ad 5:**

Razno

Konec maja oz. začetek junija bo predvidoma organizirana 10. seja Kurikularnega sveta.

 Jasna Rojc

 predsednica